En middelsstor (6-7 millimeter), avlang, grønnlig skjellkledt snutebille med kort, bred snute. Kjevene (mandiblene) har en påfallende lobe som er synlig på yttersiden av snutespissen. Kroppens bunnfarge er brun, men den er tett kledt med lysgrønne skjell som dekker nesten hele overflaten. Snuten er kort og bred, litt smalere mot spissen, de knebøyde antennene sitter i groper ganske nær spissen. Fasettøynene er små og rundede. Pronotum er rundet, betydelig bredere enn langt, noe smalere enn de jevnbrede dekkvingene, som har fine punktstriper. Beina er moderat fortykkede, lårene uten tenner.